Ramaphosa gooi SA se deure oop | Netwerk24
Deur Sarel van der Walt 17 September 2020 05:45
Dit is nou noodsaaklik dat Suid-Afrika dringend beweeg om sy ekonomie te herbou, groei te herstel en werk te skep.
"Dit is nou die taak van ons geslag en ons werk begin vandag," het pres. Cyril Ramaphosa Woensdagaand gesê toe hy die land regstreeks toegespreek en aangekondig het dat vlak 1 van die nasionale staat van inperking te midde van die Covid-19-pandemie van Sondagnag middernag sal geld.
Hierdeur word sommige van die knellendste laaste beperkings vir die ekonomie verwyder en gaan selfs buitelandse besoekers kort daarna, op 1 Oktober, toegelaat word, helaas onder streng voorwaardes.
"Die toerismesektor is een van die land se vernaamste ekonomiese drywers. Suid-Afrika is reg om te heropen en toeriste by ons toeristebestemmings te verwelkom."
Ramaphosa het gesê die maatskaplike vennote by Nedlac (die Nasionale Ekonomiese, Ontwikkelings- en Arbeidsraad) het ná verskeie weke geweldige vooruitgang gemaak met 'n ambisieuse maatskaplike plan vir ekonomiese herstel.
"Dit verteenwoordig 'n historiese mylpaal vir ons land en wys wat kan bereik word wanneer ons verenig om 'n dringende krisis te konfronteer."
Ramaphosa het gesê die kabinet sal in die komende weke voortbou op dié gemeenskaplike grond wat bereik word om die land se heropbou- en herstelplan te finaliseer. Daar sal ook voortgebou word op die maatskaplike en ekonomiese verligtingspakket van R500 miljard wat in April aangekondig is en wat onmisbare steun verskaf het aan huishoudings, maatskappye en werkers.
Die president het gesê dit sal die gesamentlike poging van elke Suid-Afrikaner verg om die land tot welvaart en ontwikkeling te herstel. Hy het gesê deur saam te staan het Suid-Afrikaners die storm van die Covid-19-pandemie weerstaan en daarom kan die inperkingsvlak nou ná ses maande van swaarkry tot vlak 1 verlaag word.
Ons kan nie 'n tweede golf bekostig nie, want dit sal verwoestend wees. Dit hang nou van elke Suid-Afrikaner af om te verseker dat dit nie gebeur nie.
"Dit is tyd om te skuif na wat ons nuwe normaal sal word vir so lank as wat die virus met ons is," het hy gesê.
"Twee maande gelede, in die middel van die storm, het ons 'n kommerwekkende 12 000 nuwe gevalle per dag aangeteken. Nou het ons gemiddeld 2 000 nuwe gevalle per dag en 'n herstelvlak van 89%," het Ramaphosa gesê. Hy het egter gewaarsku dat sommige lande in baie gevalle 'n tweede golf van infeksies ervaar het wat erger as die eerste een was.
Hy het 'n beroep op Suid-Afrikaners gedoen om die Covid Alert SA-app op hul selfone af te laai. Dit sal dit makliker maak om nuwe uitbrekings doeltreffend te identifiseer en te beveg. Dié app sal mense in kennis stel as hulle die vorige 14 dae in noue kontak was met iemand wat met die virus besmet was.
"Ons moet onsself nou veilig hou om ons ekonomie oop te hou," het hy gesê. "Ons moet die ekonomie weer laat groei om werkgeleenthede te kan skep."
Ramaphosa sê ook die spesiale ondersoekeenheid maak goeie vordering in sy ondersoeke na korrupsie in die verkryging van persoonlike beskermende toerusting en het reeds sy eerste verslag aan hom oorhandig.